C 169/9

Notifika ta’ bidu dwar ir-rieżami tal-miżuri ta’ salvagwardja applikabbli għall-importazzjonijiet ta’ ċerti prodotti tal-azzar

(2019/C 169/08)

Fil-31 ta’ Jannar 2019, il-Kummissjoni Ewropea (“il-Kummissjoni”) imponiet miżuri ta’ salvagwardja definittivi fuq ċerti prodotti tal-azzar u ħabbret l-intenzjoni tagħha li tibda ex officio investigazzjoni ta’ rieżami mhux aktar tard mill-1 ta’ Lulju 2019 (1).

1. Miżuri eżistenti

Il-miżuri fis-seħħ bħalissa jikkonsistu fi kwota tar-rata tariffarja miftuħa fuq l-importazzjonijiet fl-Unjoni ta’ 26 kategorija ta’ prodotti tal-azzar. Dawn se jibqgħu fis-seħħ sat-30 ta’ Ġunju 2021.

Għal kull waħda minn dawn il-kategoriji ta’ prodotti, ħlief għall-kategorija tal-prodotti 1 (Folji u Strippi Mhux tal-Liga u Oħrajn tal-Liga Illaminati bis-Sħana), parti minn kull kwota tar-rata tariffarja hija allokata lil pajjiżi speċifiċi (kwoti speċifiċi għall-pajjiżi) u liberament disponibbli sal-aħħar ta’ kull wieħed mit-tliet perjodi annwali li jdumu l-miżuri. Għall-kategorija ta’ prodotti 1, u l-parti li jifdal minn kull kwota tar-rata tariffarja (l-hekk imsejħa kwoti tariffarji residwi), il-kwota annwali rilevanti hija maqsuma fi kwarti u allokata fuq bażi ta’ min hu l-ewwel jinqeda l-ewwel matul kull wieħed minn dawn il-kwarti. Fl-aħħar ta’ kull kwart tas-sena, il-bilanċi mhux użati tal-kwota residwa jkunu trasferiti awtomatikament għall-kwart li jmiss. L-ebda bilanċ mhux użat fi tmiem l-aħħar kwart ta’ perjodu annwali ma jiġi ttrasferit għall-perjodu li jmiss. Fejn il-kwota rilevanti speċifika għall-pajjiż tiġi eżawrita għal kategorija ta’ prodotti partikolari, l-importazzjonijiet minn dak il-pajjiż jistgħu jsiru taħt il-parti li jifdal tal-kwota tariffarja residwa għall-istess kategorija ta’ prodotti iżda biss matul l-aħħar kwart ta’ kull perjodu annwali ta’ applikazzjoni tal-miżuri.

Fejn il-kwota tariffarja rilevanti tiġi eżawrita jew fejn l-importazzjonijiet tal-kategoriji tal-prodotti taħt miżuri ma jibbenefikawx mill-kwota tariffarja rilevanti, dazju addizzjonali ta’ 25 % jiġi impost fuq il-prezz nett, ħieles fil-fruntiera tal-Unjoni, qabel id-dazju, tal-prodott importat.

2. Il-prodott li qed jiġi rieżaminat

Il-prodott taħt rieżami jikkonsisti f’ċerti prodotti tal-azzar li huma elenkati fl-Anness I ta’ din in-Notifika.

3. Raġunijiet u kamp ta’ applikazzjoni tar-rieżami

Il-Premessa (161) tar-Regolament ta’ Implimentazzjoni tal-Kummissjoni li jimponi miżuri ta’ salvagwardja definittivi tistabbilixxi li l-Kummissjoni, abbażi tal-interess tal-Unjoni, jista’ jkollha taġġusta l-livell jew l-allokazzjoni tal-kwota tariffarja f’każ ta’ bidliet fiċ-ċirkostanzi matul il-perjodu ta’ impożizzjoni tal-miżuri.

Ġie kkunsidrat li ċ-ċirkustanzi mibdula jistgħu, pereżempju, jimmaterjalizzaw fil-każ ta’ żieda ġenerali fid-domanda tal-Unjoni għal xi kategoriji ta’ prodotti li jkunu jeħtieġu rivalutazzjoni tal-livell tal-kwota tar-rata tariffarja, l-impożizzjoni ta’ miżuri antidumping jew antisussidji li jistgħu jaffettwaw b’mod sinifikanti l-iżviluppi tal-importazzjoni fil-ġejjieni, jew saħansitra kwalunkwe żvilupp li jikkonċerna t-Taqsima 232 tal-Istati Uniti li jista’ jkollu impatt dirett fuq il-konklużjonijiet ta’ din l-investigazzjoni, jiġifieri f’termini ta’ devjazzjoni tal-kummerċ.

Il-Kummissjoni hija wkoll f’pożizzjoni li tista’ teżamina jekk l-operat tal-miżuri jistax ikollu effetti detrimentali biex jinkisbu l-objettivi ta’ integrazzjoni segwiti mis-sħab kummerċjali preferenzjali, bħal pereżempju r-riskju tal-istabilizzazzjoni jew tal-iżvilupp ekonomiku tagħhom. Fl-aħħar nett, il-Kummissjoni impenjat ruħha wkoll li tirrevedi l-ħtieġa li taġġorna l-lista ta’ pajjiżi li qed jiżviluppaw li huma esklużi mill-ambitu tal-miżuri definittivi bbażati fuq l-aktar livell ta’ importazzjoni riċenti tagħhom.

Fuq din il-bażi, u meta jitqies l-iżvilupp tal-importazzjonijiet ta’ prodotti tal-azzar soġġetti għal miżuri ta’ salvagwardja u l-użu tal-kwota korrispondenti tagħhom mill-introduzzjoni tal-miżuri, il-Kummissjoni biħsiebha tinvestiga b’mod speċifiku l-kwistjonijiet li ġejjin sabiex teżamina jekk hemmx ċirkustanzi mibdula li jiġġustifikaw aġġustament fil-livell jew l-allokazzjoni tal-kwota tariffarja eżistenti:

A. Il-livell u l-allokazzjoni ta’ kwota tar-rata tariffarja għal għadd ta’ kategoriji speċifiċi ta’ prodotti Il-Kummissjoni qed tagħmel monitoraġġ fuq bażi ta’ kuljum tal-użu tal-kwota tar-rata tariffarja. Abbażi tal-użu sal-4 ta’ April 2019, il-Kummissjoni osservat li parti mill-kwota tariffarja speċifika għall-pajjiż għal ċerti kategoriji ta’ prodotti, kif ukoll il-kwota tariffarja residwa korrispondenti għal dawn l-aħħar tliet xhur, ġew eżawriti b’pass mgħaġġel aktar mis-soltu (qabel ma għaddew xahrejn mill-perjodu ta’ ħames xhur) meta mqabbla mal-importazzjonijiet tal-livell tradizzjonali. Fil-każ ta’ kwoti tar-rati tariffarji speċifiċi għall-pajjiż, it-Turkija eżawriet il-kwoti għall-kategoriji 5, 13, 16, 17 u 25; Ir-Russja eżawriet il-kwoti tagħha fil-kategoriji 13 u 16; filwaqt li ċ-Ċina eżawriet il-kwota tagħha fil-kategoriji 4B u 15. Fil-każ ta’ kwoti tariffarji residwi, xi kwoti tar-rati tariffarji kienu diġà ġew eżawriti jew kważi ġew eżawriti (2) ftit wara l-ftuħ tal-kwota residwa fl-1 ta’ April 2019. Il-Kummissjoni għalhekk se tinvestiga r-raġunijiet li jispjegaw dawn l-iżviluppi, u tiddetermina jekk dawn humiex ir-riżultat ta’ ċirkostanzi mibdula, bħal żieda sostanzjali fid-domanda tal-UE għal dawn il-prodotti jew xi raġuni sostantiva oħra li tagħti prova li l-livell eżistenti tal-kwota huwa inadegwat, jew jekk dawn joriġinawx minn attivitajiet ta’ ħażna jew ta’ devjazzjoni tal-kummerċ li jirriżultaw minn miżuri restrittivi meħuda barra l-pajjiż.

B. Esklużjoni ta’ flussi ta’ kummerċ tradizzjonali Għal ċerti kategoriji ta’ prodotti, il-kwota tariffarja residwa ġiet eżawrita malajr b’importazzjonijiet minn pajjiż wieħed jew minn diversi pajjiżi, li xi kultant jibbenefikaw minn kwota tar-rata tariffarja speċifika għall-pajjiż, li jeskludi l-flussi ta’ importazzjoni tradizzjonali minn oriġini oħra, u b’hekk tiġi ristretta l-għażla tal-klijenti. Dan kien il-każ pereżempju għall-kategoriji tal-prodotti 4B, 13, u 16. Għalhekk, il-Kummissjoni se tinvestiga jekk dan il-fatt affettwax b’mod negattiv l-interess tal-Unjoni, b’mod partikolari fir-rigward tal-ħtieġa li jinżammu l-flussi kummerċjali tradizzjonali, u, fejn xieraq, tiddeċiedi dwar rimedji potenzjali għal din is-sitwazzjoni.

C. Effetti detrimentali potenzjali fil-kisba tal-objettivi ta’ integrazzjoni mas-sħab kummerċjali preferenzjali Il-Kummissjoni se tinvestiga jekk il-funzjonament tal-miżuri ta’ salvagwardja tal-azzar eżistenti kkawżax riskji sostanzjali għall-istabilizzazzjoni jew l-iżvilupp ekonomiku ta’ ċerti sħab kummerċjali preferenzjali sal-punt li jkun ta’ detriment għall-objettivi ta’ integrazzjoni tal-Ftehimiet tagħhom mal-UE.

D. Aġġornament tal-lista tal-pajjiżi membri tad-WTO li qed jiżviluppaw esklużi mill-kamp ta’ applikazzjoni tal-miżuri bbażati fuq l-aktar livell reċenti tagħhom ta’ importazzjonijiet Skont ir-Regolament tal-UE 2015/478 (3), ma għandhomx jiġu applikati miżuri ta’ salvagwardja fuq l-importazzjonijiet li joriġinaw minn pajjiż Membru tad-WTO li qed jiżviluppa sakemm is-sehem tiegħu fit-total ta’ importazzjonijiet tal-prodott soġġett għall-miżuri ma jaqbiżx it-3 %. Il-Premessa (192) tar-Regolament ta’ Implimentazzjoni tal-Kummissjoni li jimponi miżuri ta’ salvagwardja definittivi tistabbilixxi li l-Kummissjoni se twettaq valutazzjoni tas-sitwazzjoni fuq bażi regolari, u mill-inqas fl-aħħar ta’ kull sena ta’ impożizzjoni ta’ miżuri. Għalhekk, il-Kummissjoni beħsiebha taġġorna l-lista tal-pajjiżi li qed jiżviluppaw li huma membri tad-WTO u li għandhom jiġu esklużi mill-kamp ta’ applikazzjoni tal-miżuri.

E. Bidliet oħra fiċ-ċirkostanzi li jistgħu jeħtieġu aġġustament fil-livell ta’ allokazzjoni tal-kwota tariffarja Il-partijiet huma mistiedna wkoll iqajmu kwistjonijiet oħra — għal kategoriji ta’ prodotti għajr dawk diġà msemmija hawn fuq u sal-punt li jikkonċernaw bidliet dejjiema ta’ ċirkostanzi meta mqabbla mas-sitwazzjoni prevalenti matul l-investigazzjoni oriġinali –, li jista’ jkun hemm bżonn li l-effetti tagħha jiġu riveduti u jistgħu jiġġustifikaw aġġustament għal-livell jew l-allokazzjoni tal-kwota tariffarja f’kategoriji speċifiċi ta’ prodotti. Il-partijiet li jixtiequ jqajmu kwistjonijiet addizzjonali huma mitluba jipprovdu evidenza suffiċjenti sabiex isostnu t-talbiet tagħhom.

4. Proċedura

Wara li ddeterminat li hemm biżżejjed evidenza għar-rieżami ta’ ċerti aspetti tal-miżuri ta’ salvagwardja eżistenti tal-azzar, il-Kummissjoni b’dan tagħti bidu għal rieżami tal-miżuri eżistenti, limitata għall-ambitu tal-kwistjonijiet speċifikati hawn fuq.

4.1. Sottomissjonijiet bil-miktub

Sabiex tinkiseb l-informazzjoni rilevanti kollha meqjusa bħala meħtieġa għall-investigazzjoni, il-partijiet interessati huma b’dan mistiedna juru fehmiethom, jippreżentaw l-informazzjoni u jipprovdu evidenza ta’ sostenn lill-Kummissjoni. Din l-informazzjoni u l-evidenza ta’ sostenn għandhom jaslu għand il-Kummissjoni fi żmien 15-il jum mid-data tal-pubblikazzjoni ta’ din in-Notifika f’Il-Ġurnal Uffiċjali tal-Unjoni Ewropea. Il-partijiet li jagħmlu sottomissjoni jintalbu jiddikjaraw b’mod ċar, fil-korrispondenza tagħhom, liema waħda mill-kwistjonijiet tar-rieżami msemmija hawn fuq hija/huma kkonċernata/i permezz tas-sottomissjoni tagħhom.

4.2. Possibbiltà għal kummenti dwar is-sottomissjonijiet ta’ partijiet oħra

Sabiex jiġu ggarantiti d-drittijiet tad-difiża, jenħtieġ li l-partijiet interessati jkollhom il-possibbiltà li jikkummentaw dwar l-informazzjoni ppreżentata minn partijiet interessati oħra. Meta jagħmlu dan, il-partijiet interessati jistgħu biss jindirizzaw il-kwistjonijiet imqajma fil-preżentazzjonijiet tal-partijiet interessati l-oħra u ma jistgħux iqajmu kwistjonijiet ġodda.

Dawn il-kummenti għandhom jaslu għand il-Kummissjoni fi żmien sebat (7) ijiem minn meta s-sottomissjonijiet imsemmija fil-paragrafu 4.1 ikunu disponibbli għall-ispezzjoni mill-partijiet interessati.

L-aċċess għall-fajl disponibbli għall-ispezzjoni mill-partijiet interessati jsir permezz ta’ Tron.tdi f’dan l-indirizz: https://tron.trade.ec.europa.eu/tron/TDI. Jekk jogħġbok segwi l-istruzzjonijiet fuq din il-paġna sabiex ikollok aċċess.

L-iskeda ta’ żmien deskritta hija mingħajr preġudizzju għad-dritt tal-Kummissjoni li titlob għal informazzjoni addizzjonali mingħand il-partijiet interessati f’każijiet debitament ġustifikati.

Minħabba l-ħtieġa li jitlesta r-rieżami f’perjodu ta’ żmien qasir — ara t-Taqsima 6 hawn taħt — u l-fatt li l-partijiet interessati se jingħataw il-possibbiltà li jikkummentaw fuq is-sottomissjonijiet ta’ partijiet oħra, li se jiżgura biżżejjed opportunitajiet biex jiddefendu l-interessi tagħhom, il-Kummissjoni mhijiex se torganizza seduti ta’ smigħ għall-fini ta’ din l-investigazzjoni.

4.3. Sottomissjoni ta’ informazzjoni u estensjoni għal limiti ta’ żmien speċifikati f’din in-Notifika

Bħala regola, il-partijiet interessati jistgħu jissottomettu biss l-informazzjoni fil-perjodi ta’ żmien speċifikati f’din in-Notifika. Kwalunkwe estensjoni tal-limiti ta’ żmien previsti f’dan l-Avviż tista’ tintalab biss f’ċirkostanzi eċċezzjonali u tingħata biss jekk tkun debitament ġustifikata. L-estensjonijiet eċċezzjonalment ġustifikati debitament sad-data tal-iskadenza għas-sottomissjoni normalment ikunu limitati għal 3 ijiem addizzjonali.

4.4. Istruzzjonijiet għas-sottomissjonijiet bil-miktub u biex jintbagħtu l-kwestjonarji mimlijin u l-korrispondenza

It-tagħrif mibgħut lill-Kummissjoni għall-fini tal-proċediment għad-difiża tal-kummerċ għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew data soġġetti għad-drittijiet tal-awtur ta’ terzi persuni, iridu jitolbu permess speċifiku lid-detentur tad-drittijiet li jippermetti b’mod espliċitu li l-Kummissjoni (a) tuża l-informazzjoni u d-data għall-iskop ta’ dan il-proċediment ta’ difiża tal-kummerċ u (b) tipprovdi l-informazzjoni u/jew id-data lill-partijiet interessati f’din l-investigazzjoni f’għamla li tippermettilhom li jeżerċitaw id-drittijiet tad-difiża tagħhom.

Is-sottomissjonijiet bil-miktub kollha pprovduti mill-partijiet interessati li jintalab trattament kunfidenzjali għalihom għandhom ikunu mmarkati “Ristretti” (4). Il-partijiet li jippreżentaw informazzjoni matul din l-investigazzjoni huma mistiedna jagħtu raġuni għat-talba tagħhom għal trattament kunfidenzjali.

Il-partijiet li jipprovdu informazzjoni “Ristretta” huma obbligati jfasslu sommarji mhux kunfidenzjali tagħha skont l-Artikolu 8 tar-Regolament tal-UE 2015/478 (5) u l-Artikolu 5 tar-Regolament tal-UE 2015/755 (6), li jiġu mmarkati “Għall-ispezzjoni mill-partijiet interessati”. Dawk is-sommarji għandhom ikunu dettaljati biżżejjed biex jippermettu fehim raġonevoli tas-sustanza tal-informazzjoni mressqa b’mod kunfidenzjali u għandhom jaslu għand il-Kummissjoni fl-istess ħin tal-verżjoni “Ristretta”.

Jekk parti li tipprovdi informazzjoni kunfidenzjali tonqos milli tagħti raġunijiet ġusti għal talba ta’ trattament kunfidenzjali jew ma tagħtix sommarju mhux kunfidenzjali tagħha fil-format u bil-kwalità mitluba, il-Kummissjoni tista’ tinjora tali informazzjoni sakemm ma jkunx jista’ jintwera b’mod sodisfaċenti minn sorsi xierqa li l-informazzjoni hija korretta.

Il-partijiet interessati huma mistiedna jressqu s-sottomissjonijiet u t-talbiet kollha permezz ta’ TRON.tdi (https://tron.trade.ec.europa.eu/tron/TDI) inklużi prokuri skenjati. Meta jużaw il-posta elettronika jew TRON.tdi, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES (KORRISPONDENZA MAL-KUMMISSJONI EWROPEA F’KAŻIJIET TA’ DIFIŻA TAL-KUMMERĊ)” ippubblikat fuq is-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf

Il-partijiet interessati jridu jindikaw isimhom, l-indirizz, in-numru tat-telefon u indirizz validu tal-posta elettronika u jenħtieġ li jiżguraw li l-indirizz tal-posta elettronika pprovdut ikun indirizz kummerċjali uffiċjali tal-posta elettronika li jiffunzjona u li jiġi vverifikat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika mal-partijiet interessati permezz ta’ TRON.tdi jew tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni b’mezz ieħor ta’ komunikazzjoni jew sakemm in-natura tad-dokument li jrid jintbagħat ma tkunx teħtieġ l-użu tal-posta rreġistrata. Għal aktar regoli u tagħrif dwar il-korrispondenza mal-Kummissjoni inklużi l-prinċipji li japplikaw għas-sottomissjonijiet permezz ta’ TRON.tdi, jenħtieġ li l-partijiet interessati jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate H, unit H5 Uffiċċju: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi Email: TRADE-SAFE009-REVIEW@ec.europa.eu

5. L-iskeda tar-rieżami

Sabiex tiġi evitata kwalunkwe inċertezza u interruzzjoni bla bżonn tas-sistema ta’ salvagwardja tal-azzar attwalment fis-seħħ, ir-rieżami attwali għandu jiġi konkluż fl-iqsar żmien u, kull meta jkun possibbli, qabel it-30 ta’ Settembru 2019.

6. Nuqqas ta’ Kooperazzjoni

F’każijiet fejn xi parti interessata ma tipprovdix l-informazzjoni meħtieġa fit-termini preskritti stipulati, jew tfixkel b’mod sinifikanti l-investigazzjoni, jistgħu jiġu stabbiliti konklużjonijiet abbażi tal-fatti disponibbli, skont l-Artikolu 5 tar-Regolament (UE) 2015/478 u l-Artikolu 3 tar-Regolament (UE) 2015/755. Fejn jinstab li xi parti interessata tkun ipprovdiet informazzjoni falza jew qarrieqa, l-informazzjoni tista’ tiġi injorata u jistgħu jintużaw il-fatti disponibbli.

7. Uffiċjal tas-Seduta

L-Uffiċjal tas-Seduta jagħmilha ta’ medjatur bejn il-partijiet interessati u s-servizzi ta’ investigazzjoni tal-Kummissjoni. L-Uffiċjal tas-Seduta jeżamina t-talbiet għall-aċċess għall-fajl, it-tilwim fir-rigward tal-kunfidenzjalità tad-dokumenti, it-talbiet għal estensjoni tal-iskadenzi u kull talba oħra dwar id-drittijiet tad-difiża tal-partijiet interessati u tal-partijiet terzi li jistgħu jfeġġu matul il-proċediment.

Il-partijiet interessati jistgħu jitolbu intervent mill-Uffiċjal tas-Seduta. Fil-prinċipju, dawn l-interventi għandhom ikunu limitati għall-kwistjonijiet li nqalgħu matul il-proċediment ta’ rieżami attwali.

Jenħtieġ li t-talba għal intervent tal-Uffiċjal tas-Seduta ssir bil-miktub u jenħtieġ li tispeċifika r-raġunijiet għat-talba. Fil-prinċipju, il-perjodi ta’ żmien stabbiliti fit-Taqsima 5.1 tat-Taqsima 5.3 ta’ dan l-Avviż għas-sottomissjonijiet lill-Kummissjoni japplikaw mutatis mutandis għal talbiet għal intervent lill-Uffiċjal tas-Seduta. Fejn talbiet bħal dawn jiġu ppreżentati barra l-iskedi ta’ żmien rilevanti, l-Uffiċjal tas-Seduta jista’ jeżamina wkoll ir-raġunijiet għaliex dawn kienu tard, b’kunsiderazzjoni xierqa tal-interessi tal-amministrazzjoni tajba u t-tlestija fil-ħin tal-investigazzjoni.

Għal aktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ KUMMERĊ: http://ec.europa.eu/trade/trade-policy-and-you/contacts/hearing-officer/

8. Proċessar ta’ data personali

Kull data personali li tinġabar f’din l-investigazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (7).

Avviż dwar il-protezzjoni tad-data li jinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fuq is-sit web tad-DĠ Kummerċ: http://trade.ec.europa.eu/doclib/html/157639.htm

(1) Ir-Regolament ta’ Implimentazzjoni tal-Kummissjoni (UE) 2019/159 tal-31 ta’ Jannar 2019 li jimponi miżuri definittivi ta’ salvagwardja kontra l-importazzjonijiet ta’ ċerti prodotti tal-azzar (ĠU L 31, 1.2.2019, p. 27).

(2) Għall-kuntrarju tal-kategoriji 4B u 16, li ġew kompletament eżawriti fil-perjodu ta’ bejn Frar u Marzu 2019, xorta kien hemm volum rilevanti ta’ kwota tar-rata tariffarja residwa mhux użata għall-kategorija 13 f’dak il-perjodu. Għalhekk, l-użu tal-kwota fil-bidu ta’ April 2019 ma kienx jirrifletti bis-sħiħ il-kwota tar-rata tariffarja attwali disponibbli. Kif iddikjarat fl-Artikolu 1(4) tar-Regolament (UE) 2019/159, il-volumi mhux użati fi kwart wieħed se jiġu trasferiti effettivament għall-kwart li jmiss b’dewmien ta’ 20 jum tax-xogħol (fil-bidu ta’ Mejju 2019). Dan ifisser li fil-bidu ta’ Mejju 2019, ikun hemm għal darb’ oħra l-kwota tariffarja disponibbli għal din il-kategorija ta’ prodotti.

(3) ĠU L 83, 27.3.2015, p. 16.

(4) Dokument “Ristrett” huwa dokument li jitqies kunfidenzjali skont l-Artikolu 8 tar-Regolament (UE) 2015/478, l-Artikolu 5 tar-Regolament (UE) 2015/755 u l-Artikolu 3.2 tal-Ftehim tad-WTO dwar is-Salvagwardji. Huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(5) ĠU L 83, 27.3.2015, p. 16.

(6) ĠU L 123, 19.5.2015, p. 33.

(7) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).